  Туспуктэм: видеоысь скриншот ИА «Удмуртия» Удмуртилэн тӧроез Александр Бречалов элкьунамы улӥсьёсты Выль арен ӟечкылаз. Вазиськонзэ «Удмуртия телеканал возьматӥз. «2022-тӥ ар асьмелэсь юнлыкмес но огазьын луэммес эскериз, котькудмылэсь рос-прос пумкылъянъёс кутыны, сюлмо но кужмо луыны косӥз. Асьмеос куректонъёсын но сюлмаськонъёсын пумиськоно луим, но туж секыт вакытъёсы но асьмеос ог-огмылы юрттӥм, ӟечезлы осконмес ӧм ыштэ. Кыӵе гинэ сильтӧллъёс ӧз куашетэ, котыр улонэз асьмеос но матысь адямиосмы понна умойгес карыны вырим. Ми школаос но нылпи садъёс пуктӥм, азбаръёсты но мер интыосты умоятӥм, ю тысь октонын рекордъёс пуктм, эмъюртъёсын тӥрлыкез выльдӥм, сюресъёсты но лулчеберет юртъёсты тупатъям. Нош куке кулэ луиз – ог-огмылы юрттм. Али валтӥсез малпан – Россиез утись атайёсмы, пиосмы, агай-вынъёсмы вормонэн ӝоггес мед бертозы но матысь адямиоссэс ӟыгыртозы. Арлэн тужгес пӧртмась уяз тросэз ӵапак со сярысь малпалозы шуыса оскисько. Яратоно Удмуртимес азинтон понна ужамды понна ваньдылы тау. Вуоно арын, тазьы ик огкылысь тыршыса, одно ик выль вормонъёс басьтомы», – вераз Удмуртилэн тӧроез. Ӟечкылан борды Пичи Пурга ёросысь «Югдон» гурт возёсысь фермалэн кивалтӥсез Марина Микишева, Ижысь 6 номеро кар эмъюртысь ёзэтлэн кивалтӥсез Михаил Кердань, Дэри ёросысь Ягул черкогуртысь эм амбулаториысь эмчи-терапевт Ирина Емшанова, Эгра ёросысь Кушьяысь фельдшер-акушер пунктысь фельдшер Евгений Чибышев, Шаркан ёросысь Мишкин гуртысь лулчебертт юртысь менеджер Марина Фролова, Ижкарысь Искусствоосъя 1 номеро нылпи школаысь «Дай пять!» театр-студиысь пиналъёс, Сарапулысь электрогенераторной заводысь участоклэн мастерез Максим Чулков, Ижкарысь 8 номеро школаысь покчи классъёсты дышетӥсь Полина Ложкина, Якшур-Бӧдья ёросысь Тыло черкоугртысь школаын физкультурая дышетӥсь Сергей Максимов, Якшур-Бӧдьяысь школа-интернатысь дышетӥсь-дефектолог Татьяна Шишкина, Удмуртиысь кунпун ужъёсъя министерстволэн Ижкаръя управлениысьтыз полицилэн патрульно-постовой службаезлэн полкысьтыз куатетӥ ротаысь инспектор Виталий Кузнецов, лэсьтӥськонъя «Талан» компаниысь ӵектосъёсын кивалтӥсь Антон Кашин итӥськизы. Тегъёс: Удмуртия Выльар АлександрБречалов  